钦定古今图书集成/明伦汇编/闺媛典/第039卷 > 《章氏二孝女庙记》明·郑玉
## 钦定古今图书集成/明伦汇编/闺媛典/第039卷 > 《章氏二孝女庙记》明·郑玉

邑人章预二女，与母程登山采薇，母为虎所攫，二女
呼号搏虎，虎遂弃去，母由是得免。刺史刘赞改二女
所居合阳乡为“孝女乡”，且复其家。观察使韩滉奏赞
治状，朝廷特赐褒迁。今郡城之南二十里，若桥、若村、
若里，皆以孝女得名，即孝女之故居也。村南里许有
山曰“二姑岭”，亦曰“义姑岭”者，孝女之庙在焉。岁久庙
废，岭仍存，故名。予尝过其所，访问父老，犹能历历谈
孝女事，为之徘徊太息不能去者久之。南里洪节夫
氏闻风而起，慨然以为己任，即村傍青山庵之前轩
四楹，为孝女之祠，肖像其中。且为买田以供香灯之
费，而命章氏之孙曰觉旺者掌之。予又得请于有司，
令长吏岁时致祭，如我国家故事。于是书其本末，使
刻庙中。夫以二女之微，而能制猛虎之暴，岂其力之
所胜哉？盖其忠诚之所感耳。方其母氏为虎所攫，二
女爱亲之心勃然而兴，发为忿勇，震动林谷，有不期
同而同者。当是之时，二女唯知母难之当救，岂知己
身为可惜。故宁陷虎口而不自顾，虎亦为其所化而
不自知。且天下之冥顽不灵者，兽也；兽之至暴不仁
者，虎也。虎且化之，而况于他物乎？况于人乎？观于二
女之事，则凡人有所未信，物有所未化者，皆在我之
忠诚有所未至也，岂人与物之罪哉？千载之下，想而
像之，二女之英烈，犹凛凛有生气，况于当时乎？况于
亲见之者乎？其见褒于朝廷，得祀于乡里，不徒然也。
祠庙湮废若此，岂人情也哉？然则二女祠庙之复，有
不可已者矣。自今像设方严，祭祀时举过其祠下者，
孝爱之心油然而生，妇人女子，亦将观感而化矣。其
关于教化，系于人心，岂细故乎？因有诗三章，使歌以
祀孝女，并以励夫风俗云。《诗》曰：“嗟弱质兮訚訚，发至勇兮至仁。鬼神兮感动，猛兽兮服驯。山高”高兮崔嵬，
水深深兮漩洄。山高水深兮天宇开，双鹤交飞兮孝
女来。生人兮林林，习俗兮日沈。仰遗风兮如在，慨千
载之良心。